Trots op onnies wat hulle inent vir veilige skole | Netwerk24
Deur Charles Smith 24 Junie 2021 05:03
Waar die mense hier ouer as 60 skynbaar te bang is om ingeënt te word, het die onnies gewys hulle gaan hul deel doen om ons skole en gemeenskappe veiliger te maak.
As elke klaskamer, elke skool en elke huis veiliger is, is ons een stappie nader daaraan om hierdie aaklige virus te oorwin. Daar lê nog 'n lang en moeilike pad voor, maar ter wille van ons kinders en diegene wat reeds die hoogste prys betaal het, moet ons alles moontlik doen om staande te bly.
Toe ek gisteroggend verby die hospitaal ry om my seun, Alwyn, skool toe te neem vir sy eksamen, het dit gelyk soos 'n interhoër-sportdag by die Vrystaat-stadion soos die skoolbusse en motors ingeryg gestaan het. Die verskil is elke onnie het 'n masker gedra en het besonder doelgerig gelyk.
Net toe kry ek 'n video van Marzaan Venter, skakelpersoon van Grey Kollege, wat wys hoe dié skool se personeel in die ry staan vir hul inentings. Dit is my seun se onnies. Hulle, hy en 1 000 ander seuns, se huise is veiliger. Soos met elke ander skool wat hier verteenwoordig is.
Ek en ander word kwaai aangeval deur diegene wat teen inentings gekant is. Almal is Afrikaans en baie aggressief. Hoe het ons hier gekom?
Cheréne Pienaar, ons joernalis by die hospitaal, het foto's gestuur van onderwysers soos Elna Mostert, 'n gr. R-juffrou van die Laerskool Kruitberg, wat haar breiwerk saamgeneem het om die wag die moeite werd te maak. Elrie Prinsloo, 'n wiskundeonderwyseres van Grey Kollege, het gesê dit word sterk aanbeveel dat swanger vroue ingeënt word.
Ek as nuushoof moes verskeie berigte hanteer van mense in die Vrystaat wat dood of baie siek is. Die nuus breek in die oggend van 'n nuwe variant in Indië, terwyl die wêreld skaars die ander variante kan hanteer.
Ek moedig mense op Facebook aan om hulself te gaan inent aangesien dr. Nicholas Pearce, hoof van die Universitas-hospitaal se Covid-19-eenheid, aan die joernalis Marietjie Gericke sê dat hulle tussen ses en agt pasiënte per dag verloor – en dat te min mense bó 60 opdaag om ingeënt te word. Dan word ek en ander kwaai aangeval deur diegene wat teen inentings gekant is. Almal is Afrikaans en baie aggressief. Hoe het ons hier gekom?
Ek maak dit duidelik dat ek nie teen ivermektien as middel is nie. Ek sal dit self oorweeg, ook omdat daar geen medisyne is teen die virus nie. Maar bloot saam met die inenting. Nie alleen nie. En dit is waarvoor ons nou moet veg – dat die ouderdomsgroep vir inentings verlaag sal word om ook mense wat 50 jaar en ouer is – of selfs diegene bó 40 jaar in te sluit.
Ons het net een kans om onsself, ons gesinne, die land en die wêreld te red. Ons moet soveel moontlik mense so vinnig moontlik inent. Ons is stadig maar seker op koers, maar ons moet die regering daarvoor druk.